Mija nana wari' co wara mama' nanain Jerusalém pain ca pe torotop mi' querec te xun cocon Iri' Jam ma',
je pain ca tomi' querec te wi xin cacain xec nein Páscoa ma' quem.
Ma' nana co om judeu nana co ja' ja' nonon quem.
Ma' ta pe torotop mi' querec te xun Iri' Jam pain oro xec nein ca tomi' querec te nucucun oro judeu cwa' nana.
Mo hwet ac cocon na Filipe ma',
co wari' nein Betsaida pain Galileia ma'.
Querec xuxun Jeju na urut ta ac cocon na.
Na ra ac ca na Filipe,
mo hwet ac con na André ma'.
Querec xuxun Jeju na urut ta nana caram cwa' ta ac con na.
Tomi' hwet xun cocon e' ac caca na,
mo hwet ac cocon na quem.
Tomi' xo' ac tococwa na:
Maqui' pin ta' iri napa' xec nein ca mi' pin ta' ne ca'.
An hwet mi' ac cuhu' tara pain ca hwara' opa ne Te Iri' Jam.
An hwet mi' turuhu' pain ca hwara' opa ne ca',
pain ca Iri' Wari' ta' ca'.
Je ca tomi' xuhu' ca',
tomi' iri'o' inuhu' ta ac tococwa na.
Noro jein tocwi trigo ma'.
Mo ta oin' xine,
memerem ac ne na,
ac ca mi' pin ne na quem.
Mo ta om oin' xine pain macan' ma',
mo ta om memerem maram mao ne taparinain ma',
to wet xica' pe cara ac ne tara tocwi.
Mo ta memerem maram mao ne taparinain,
mi tamana ac ne tara tocwi.
Win ca wari' co win xumu e' nain ca param pan nucun pain macan' ca'.
Om ta e' cara pe cain pawin ta.
Wari' co om win xumu nain ca param pan nucun pain macan' ca' iri na ne,
aram aram maqui' pa' ac con tara xec nein ca om pi' ra ha' ne ca e' nucun pain pawin.
Wari' co taramaja mi' xim napa' ma',
na e' na pain ca ja' ja' cara capa'.
Oro ca mao ne ca',
je tara ca mao ca quem,
pe ho' tarapa' quem.
Wari' co taramaja mi' napa' ma',
tomi' querec te ac tocwa tara,
hohot ma ta ac tocwa tara.
Wirico Te tara co hohot ma pan ton non ta na ca tomi' tococwa ma'.
Toron tamana napa' xumu pain xocori ca' ac tococwa na.
Cain' cain' xiton Te quem?
Tomi' ca' xiton ra?
Nain ho' ne pain ca jain jain ta' ne ca',
pain ca to' i'ina xim capa' carawa ca maqui' pa' xim napa' ca' Te,
ca' xiton ra?
Om ca na ne pain ca tomi' ac i ma' ton ta.
Xi jain jain ta' ara ta' pane ta.
To' i'ina tarapa' carawa ca maqui' pa' xim napa'.
Je ca maqui' tain macan' ca' na ca tomi' tococwa ma'.
An hwet pe rain ca hwara' opa nem pain ca awi tamana nem ta Te ac ca na quem.
Taraju ac urut pain na ca tomi' wa ma'.
Maqui' nain pawin.
Wara an hwet pe inain ca hwara' opa ne pain ca awi tamana ne ca' na.
An hwet pe mami' ac tain tara quem.
Ac i ma' na ca tomi' wa ca maqui' nain pawin.
Taraju nanain oro wari' co to nanain i ma' quem.
Comerem ta nanain.
Om na,
wirico jam co taramaja mi' non Iri' Jam ma',
wirico co tomi' non ta ac caca na oro xucucun ma'.
Ane tomi' pan ca Jeju ne:
Co tomi' ma' ne,
om paxi' na ca tomi' capa'.
Tomi' pan nuhu'.
Ma' ta howa hwe nuhu'.
Maqui' pin na xec pain ca tomi' xun tococwa oro wari' co om howa nana ma',
pain ca em' hwe,
mama' jein cote ne xe ta xun tococwa ma'.
Xin hwet pin ac tocwa tara Caxicon Jam co taramaxicon pe ho' nonon quem.
An piri' ca' iri tatarapa' pain macan' ne,
pain ca an piri' xat xim cacapa' pain pana ma',
howa xine howa xine xam' ac toton tara oro wari' ta na ca tomi' ca ma'.
Pain ca tomi' ac i ma' ca ma',
pain ca an piri' xat tatarapa' pain pana ca ma',
tomi' mi' nain ca mi' pin ta' nucun pain ca tatatain mi' xun cocon pain pana.
Tomi' ac caca na oro wari':
Ca' na ca tomi' capari' ca xirao' nucun Moisés:
Om ta pi' ra ha' ne ca e' nucun Cristo ta na.
Je ca tomi' querec urut pum ca':
Para tomi' ac i ma' ma ma',
pain ca na e' na pain ca an piri' xat tocwa pain pana co ma' co Iri' Wari' ma' quem?
Ma' tara ca mi' pin ac ca co Iri' Wari' ma' quem?
Cain' ca wari' ca co Iri' Wari' ma ma' quem na ca tomi' querec cocon ma'.
Tomi' ac tococwa na:
Pe ho' pe ho' wet paxi' inuhu' pain ca ac iri' naran ta' ca'.
Ane om pe ho' cara xim xuhu' ne.
Toha mi' xut pain xumuxut ta xine pain ca pe ho' pe ho' wet xuhu' ca'.
Ma' ta taraju pa' hwe inuhu'.
Ma' ta om ane ane hwet pa' cuhu' ca jitacat nein ta inuhu'.
Wari' co xut nain ca jitacat nein ma',
om ca taxi' cain ca mao ta' nucun.
Howa xine pain ca ac iri' naran ta' ca',
pain ca pe ho' pe ho' wet xuhu' ca'.
Ma' ta an xiho' mahu' pain ca ac iri' naran ta' ca' quem inuhu' ta na ca tomi' tococwa ma'.
Tomi' iri nain i ma' Jeju ne,
mao ac ca na,
pe ni ca' ac tococwa na oro wari'.